මාලදිවයිනේ හෝටල් හිමියකුට සුදු කැස්බෑවකු සොයා දෙන ලෙස ජනප්‍රිය ගායක අමල් පෙරේරා මහතාගෙන් ඉල්ලීමක් කළ බව මාලදිවයිනේ ක්‍රීඩා උපදේශකවරයකු වන සුපුන් විමල් පූජිත මහතා පොලිසියට ඊයේ (21) ප්‍රකාශයක් ලබාදෙමින් කියා සිටියේය.කොස්ගොඩ, හිද්දරුව පාසල් මාවතේ කැස්බෑ සංරක්ෂණ මධ්‍යස්ථානයක සිටි රුපියල් ලක්ෂ හාරසීයක් වටිනා දුර්ලභ ඝනයේ සුදු කැස්බෑවකු සොරකම් කිරීමේ සිද්ධිය සම්බන්ධයෙන් අමල් පෙරේරා මහතාගේ මිතුරකු වන ක්‍රීඩා උපදේශක සුපුන් විමල් පූජිත මහතාගෙන් ප්‍රකාශයක් ලබාගැනීමට පොලිසියට කැඳවා තිබුණි.එසේ කැඳවා තිබුණේ ජනප්‍රිය ගායක අමල් පෙරේරා මහතා ලබාදුන් ප්‍රකාශයේ මාලදිවයිනේ ක්‍රීඩා උපදේශකයකු ලෙස කටයුතු කරන සුපුන් විමල් පූජිත මහතා කරන ලද ඉල්ලීමක් මත කැස්බෑවකු සෙවීමට කොස්ගොඩ කැස්බෑ මධ්‍යස්ථානයට ගිය බවට අමල් පෙරේරා පොලිසියට ප්‍රකාශ කර ඇත.මාලදිවයිනේ ක්‍රීඩා උපදේශක සුපුන් විමල් පූජිත මහතා නිවාඩුවට දිවයිනට පැමිණි අවස්ථාවේ කොළඹ ප්‍රදේශයේ සුපිරි හෝටලයකදී අමල් පෙරේරා මහතා හමුවූ අවස්ථාවේ රුපියල් ලක්ෂ 50කට සුදු කැස්බෑවකු සොයාදෙන ලෙස ඉල්ලීමක් කර තිබේ.එම ඉල්ලීම අනුව අමල් පෙරේරා මහතා කොස්ගොඩ කැස්බෑ සංරක්ෂණ මධ්‍යස්ථානයට පැමිණ සුදු කැස්බෑවා ලක්ෂ 50කට ඉල්ලා සිටි අවස්ථාවේ තවත් කිහිප දෙනකු ලක්ෂ 300කට ඉල්ලා ඇති බව මධ්‍යස්ථානයේ අයිතිකරු වන මනුසිරි චන්ද්‍රසිරි මහතා කියා තිබේ.මේ පිළිබඳව අමල් පෙරේරා මහතා කැස්බෑවා ඉල්ලා සිටි සුපුන් විමල් පූජිත මහතාට දන්වා සිටිවිට ඔහු මාලදිවයිනේ හෝටල් හිමිකරු වන ෆයිස්ට ඒ බව දන්වා තිබේ.මාලදිවයිනේ හෝටල් හිමිකරුවකු වන ෆයිස් මහතා සුපුන් විමල් පූජිතට දන්වා ඇත්තේ ලක්ෂ 300යට වුවත් සුදු කැස්බෑවා මිලදී ගැනීමට කැමැති බවයි.ලක්ෂ 300කට මිලදී ගැනීමට කැමැති බවට හෝටල් හිමිකරුවා ප්‍රකාශ කිරීම නිසා ක්‍රීඩා උපදේශකගේ ඉල්ලීම මත අමල් පෙරේරා මහතා නැවත කොස්ගොඩ කැස්බෑ මධ්‍යස්ථානයට ගිය අවස්ථාවේ රුපියල් ලක්ෂ 400ක් බව දන්වා සිටිමින් පසුව මිලදී ගැනීම සිදු නොකළ බව දෙදෙනාම පොලිසියට පවසා තිබේ.කොස්ගොඩ පොලිසිය වැඩිදුර පරීක්ෂණ පවත්වයි..